
	GUVERNUL REPUBLICII MOLDOVA
HOTĂRÂRE nr. _______  
din _________________________________2026
Chișinău



cu privire la reorganizarea Întreprinderii de Stat ,,Moldelectrica”
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _
În temeiul art. 6 alin. (1) lit. e) din Legea nr.121/2007 privind administrarea și deetatizarea proprietății publice (Monitorul Oficial al Republicii Moldova, 2007, 
nr. 90-93, art. 401), cu modificările ulterioare, art. 12 alin. (1) din Legea nr. 246/2017 cu privire la întreprinderea de stat și întreprinderea municipală (Monitorul Oficial al Republicii Moldova, 2017, nr. 441-450, art. 750) cu modificările ulterioare, 
Guvernul HOTĂRĂŞTE:
1. Se reorganizează Întreprinderea de Stat ,,Moldelectrica” prin transformare în Societatea pe Acțiuni ,,Moldelectrica” cu capital integral de stat.
2. Ministerul Energiei va exercita, în numele statului, funcția de acționar unic al Societății pe Acțiuni ,,Moldelectrica”.
3. Societatea pe Acțiuni „Moldelectrica” este succesorul în drepturi și obligații ale Întreprinderii de Stat „Moldelectrica”, potrivit actului de transmitere întocmit în conformitate cu prevederile Codului civil.
4. Ministerul Energiei:
4.1. în termen de 24 luni de la data intrării în vigoare a prezentei hotărâri va asigura reorganizarea întreprinderii nominalizate conform punctului 1, inclusiv, cu realizarea următoarelor măsuri: 
4.1.1. va asigura, anterior deciziilor de constituire a capitalului social, delimitarea bunurilor proprietate publică administrate de Î.S. „Moldelectrica” pe domenii și după apartenență, în conformitate cu prevederile Legii nr. 29/2018 privind delimitarea proprietății publice și ale cadrului normativ aferent;
4.1.2. va coordona procesul de inventariere și evaluare a patrimoniului 
Î.S. „Moldelectrica”, precum și determinarea bunurilor care vor fi transmise în calitate de aport în capitalul social al S.A. „Moldelectrica” și bunurile rămase în proprietatea statului care vor fi transmise societății în gestiune economică;

4.1.3. va asigura transmiterea bunurilor Întreprinderii de stat „Moldelectrica” către 
S.A. „Moldelectrica”, conform prevederilor Regulamentului cu privire la modul de transmitere a bunurilor proprietate publică, aprobat prin Hotărârea Guvernului 
nr. 901/2015;
4.1.4. va aproba actele aferente reorganizării din Î.S. „Moldelectrica” în 
S.A. „Moldelectrica” (bilanțul de reorganizare a Î.S. „Moldelectrica”, actul de transmitere (primire-predare) a activelor și pasivelor, raportul de evaluare și proiectul statutului 
S.A. „Moldelectrica”);
4.1.5. va asigura depunerea la organul înregistrării de stat a tuturor documentelor necesare în vederea înregistrării de stat a reorganizării prin transformare a 
Î.S. „Moldelectrica” în S.A. „Moldelectrica”.
4.2. va numi directorul interimar al S.A. „Moldelectrica”, care va executa această funcție până la selectarea prin concurs a Directorului General a acesteia conform prevederilor actelor normative care reglementează activitatea societăților pe acțiuni;
4.3. în calitate de acționar unic al S.A. „Moldelectrica”, va asigura continuitatea drepturilor și obligațiunilor aferente contractelor de recreditare și gaj încheiate cu Ministerul Finanțelor.
4.4. va aproba deciziile aferente depunerii solicitării privind emisiunea de valori mobiliare S.A. „Moldelectrica”, plasate la înființarea acesteia, potrivit art. 36 alin. (1) din Legea nr. 1134/1997 privind societățile pe acțiuni, în termen de cel mult 15 zile de la data înregistrării S.A. „Moldelectrica” la organul înregistrării de stat, precum și va asigura înregistrarea primelor înscrieri în conturile Depozitarului central unic, în temeiul deciziei Comisiei Naționale a Pieței Financiare cu privire la înregistrarea acțiunilor plasate la înființarea societății și al listei subscriitorilor de acțiuni.
5. Activitățile de reorganizare nu vor afecta statutul, independența funcțională, decizională și operațională a Î.S. „Moldelectrica” în proces de reorganizare, precum și continuitatea drepturilor și obligațiilor asumate, licențelor și atribuțiilor activităților de transport și conducere centralizată a sistemului electroenergetic.
6. Modificarea documentației cadastrale, în termen de 12 luni, va fi asigurată de către titularul de drept în conformitate cu legislația.
7. Disponibilizarea și concedierea personalului în legătură cu reorganizarea 
Î.S. „Moldelectrica”, în cazul imposibilității transferului acestuia, se va efectua în conformitate cu legislația muncii, cu garantarea drepturilor și garanțiilor salariaților. Transferul salariaților în cadrul procesului de reorganizare se va realiza cu respectarea prevederilor legislației muncii, cu menținerea drepturilor și garanțiilor prevăzute de lege.
8. Cheltuielile ce țin de reorganizare și constituirea S.A. „Moldelectrica” vor fi acoperite de către Întreprinderea de Stat ,,Moldelectrica”, în proces de reorganizare.
9.  După finalizarea procedurii de reorganizare Ministerul Energiei va asigura elaborarea modificărilor în anexa la Legea nr. 121/2007 privind administrarea și deetatizarea proprietății publice și în cadrul normativ subordonat.
10. Controlul asupra executării prezentei hotărâri se pune în sarcina Ministerului Energiei.
11. Prezenta hotărâre intră în vigoare la expirarea termenului de o lună de la data publicării în Monitorul Oficial al Republicii Moldova. 



PRIM-MINISTRU 				          VASILE TOFAN
Contrasemnează:
Viceprim-ministru, 
ministrul dezvoltării economice și digitalizării          Eugeniu OSMOCHESCU
Ministrul energiei                                                       Dorin Junghietu

